b'\n_START_ARTICLE_\nMarija Murnik Horak\n_START_SECTION_\n\xc5\xbdivljenje in delo\n_START_PARAGRAPH_\nMarija Murnik Horak se je rodila 20. oktobra 1845 v dru\xc5\xbeini rokavi\xc4\x8darja Janeza Nepomuka Horaka (1813\xe2\x80\x931893) na \xc5\xbdidovski stezi v Ljubljani. Bila je tretja od petih otrok. Dru\xc5\xbeina je bila v gospodarsko in narodno napredna. Marija Horak je osnovno \xc5\xa1olo obiskovala pri ur\xc5\xa1ulinkah. Leta 1856 je kon\xc4\x8dala \xc4\x8detrti razred. Pozneje je sodelovala v dru\xc5\xa1tvenem \xc5\xbeivljenju, sprva kot recitatorka in igralka v \xc4\x8ditalnicah Ljubljane in Trsta, potem tudi v Dramati\xc4\x8dnem dru\xc5\xa1tvu. Junija 1870 se je poro\xc4\x8dila s pravnikom Ivanom Murnikom. V tem \xc4\x8dasu je sodelovala z deklamatori\xc4\x8dno in dramati\xc4\x8dno \xc5\xa1olo in organizirala te\xc4\x8daje. Dejavna je bila v vseh slovenskih dru\xc5\xa1tvih v tistem \xc4\x8dasu: pomagala je Sokolu, bila je odbornica Dija\xc5\xa1ke in ljudske kuhinje, pomagala je posameznikom in tudi Katoli\xc5\xa1kemu dru\xc5\xa1tvu za Kranjsko, Klubu slovenskih biciklistov, Literarno-zabavnemu klubu, Podpornemu dru\xc5\xa1tvu za slovenske visoko\xc5\xa1olce na Dunaju. Leta 1870 je za\xc4\x8dela razpravo o \xc5\xa1ir\xc5\xa1i vlogi \xc5\xbeensk v dru\xc5\xbebi in s tem \xc5\xbeensko gibanje na Slovenskem._NEWLINE_Pod njenim vodstvom so zavedne in socialno ob\xc4\x8dutljive Slovenke leta 1892 ustanovile \xc5\xbeensko podru\xc5\xbenico Dru\xc5\xbebe sv. Cirila in Metoda, ki je \xc5\xa1tela 100 \xc4\x8dlanic. Marija Murnik Horak je v svojem aktivnem \xc5\xbeivljenju, ki ji ni dalo svojih otrok, skrbela za dijake, sirote, delovala v raznih narodnobudnih in literarnih kro\xc5\xbekih, organizirala socialno pomo\xc4\x8d za revne in \xc5\xa1tipendije za slovenske visoko\xc5\xa1olce.'